Samstarfi hjálparsveita og skógræktar vel tekið Sveinn Arnarsson skrifar 2. janúar 2019 06:15 Skógræktarfólk gróðursetur rótarskot hjálparsveita í sumar . Fréttablaðið / Ernir Nýjung björgunarsveitanna , að bjóða landsmönnum upp á að kaupa græðling til gróðursetningar í nýjum áramótaskógi Skógræktarfélags Íslands , var afar vel tekið og seldust þúsundir rótarskota vítt og breitt um landið fyrir þessi áramót . Formaður Slysavarnafélagsins Landsbjargar segir samstarfið komið til að vera og hugmyndin þróuð áfram . „ Við erum nú ekki komin með nákvæmar tölur um hversu mörg rótarskot voru seld um þessi áramótin en öll 15.000 eintökin sem við létum útbúa fóru út til björgunarsveitanna . Langflestar þeirra þurftu að panta inn rótarskot aftur því þau seldustu upp í upphafi , “ segir Jón Svanberg Hjartarson , framkvæmdastjóri Landsbjargar . „ Því er ljóst að nokkur þúsund rótarskot hið minnsta hafa selst . “ Verkefnið er samstarfsverkefni Landsbjargar og Skógræktarfélags Íslands . Þar er formaður Jónatan Garðarsson , hann er að vonum ánægður með þetta verkefni . „ Við tökum við þessum græðlingum og næsta sumar munum við planta þessu í nýjum skógi við Þorlákshöfn . Þetta samstarf er mjög jákvætt og þegar fram líða stundir verður þessi skógur orðinn stór og fallegur sem allir geta heimsótt og átt góðar stundir í , “ segir Jónatan . „ Þessi hugmynd Rakelar Kristinsdóttur mun vonandi verða þess valdandi að einstaklingar geti stutt við björgunarsveitirnar og hugað að náttúrunni í leiðinni . “ Jón Svanberg segir flugeldasöluna um þessi áramót hafa verið kannski örlítið minni en um síðustu áramót . „ Sumir voru á pari en aðrir aðeins undir því sem var í fyrra . Það er líklegt að við verðum mjög nálægt sölunni um síðustu áramót . Þetta fer auðvitað í smá sveiflum eins og gengur og gerist . “ Jón segir rótarskotið hafa laðað að nýja viðskiptavini . „ Það kom fólk inn á sölustaðina sem hafði aldrei stigið fæti inn til okkar . Nú gerðu þeir það til að kaupa rótarskot sem er auðvitað frábært fyrir alla . Því bindum við miklar vonir við þessa fjáröflun . “